DA Den Europæiske Unions Tidende C 328/1

DEN EUROPÆISKE CENTRALBANKS UDTALELSE

af 25. november 2008

om et forslag til Rådets forordning om ændring af forordning (EF) nr. 332/2002 om indførelse af en mekanisme for mellemfristet betalingsbalancestøtte til medlemsstaterne

(CON/2008/77)

(2008/C 328/01)

Indledning og retsgrundlag

Den Europæiske Centralbank (ECB) modtog den 12. november 2008 en anmodning fra Rådet for Den Europæiske Union om en udtalelse om et forslag til Rådets forordning om ændring af forordning (EF) nr. 332/2002 om indførelse af en mekanisme for mellemfristet betalingsbalancestøtte til medlemsstaterne (1) (i det følgende benævnt (»forordningsforslaget«).

ECB's beføjelse til at afgive udtalelse fremgår af artikel 105, stk. 4, i traktaten om oprettelse af Det Europæiske Fællesskab, da ECB administrerer lån ydet under denne mekanisme. I overensstemmelse med artikel 17.5, første punktum, i forretningsordenen for Den Europæiske Centralbank er denne udtalelse vedtaget af ECB's Styrelsesråd.

1. Generelle bemærkninger

Den gældende forordning (2), som blev vedtaget i februar 2002, nedsatte rammebeløbet fra 16 mia. EUR i den tidligere forordning til 12 mia. EUR (3). Efter ECB's opfattelse er det under de nuværende finansielle omstændigheder mere sandsynligt, at medlemsstater uden for euroområdet vil anmode om bistand under mekanisme for mellemfristet betalingsbalancestøtte end hidtil antaget, og at deres anmodninger om bistand sandsynligvis vil omfatte væsentlig højere beløb end forventet i 2002. ECB finder derfor, at i lyset af den internationale økonomiske og finansielle udvikling vil det potentielle behov for bistand kunne overstige det nuværende rammebeløb på 12 mia. EUR. ECB kan derfor tilslutte sig en forhøjelse af rammebeløbet til 25 mia. EUR, således at Fællesskabet vil blive i stand til at kunne reagere på anmodninger om finansiel støtte.

2. Særlige bemærkninger

Procedure for ændring af rammebeløbet for mekanismen

Forordningsforslaget indfører et nyt stk. 3 i artikel 1 i forordning (EF) nr. 332/2002, der bemyndiger Kommissionen til at revidere rammebeløbet efter at have indhentet en udtalelse fra Det Økonomiske og Finansielle Udvalg om såvel det presserende behov for at revidere rammebeløbet som selve det reviderede rammebeløb. ECB har betydelige betænkeligheder vedrørende den foreslåede procedure. På den ene side finder ECB, at et presserende behov ikke begrunder indførelse af denne nye procedure. Især i betragtning af, at det er hensigten at vedtage forordningsforslaget inden for en meget kort frist, ville Rådet klart også selv være i stand til at hæve rammebeløbet med en meget kort frist i fremtiden. På den anden side nærer ECB tvivl om legaliteten af denne delegation af beføjelser til Kommissionen (4). ECB vil derfor foretrække at lade indførelse af denne nye procedure udgå af forordningen. Denne holdning kommer også til udtryk i Europa-Parlamentets beslutning vedrørende dette spørgsmål (5) og var ligeledes forudset i det forberedende arbejde omkring forordningsforslaget i Rådet.

3. Ændringsforslag

Såfremt ovennævnte råd skulle føre ændringer i forordningsforslaget, vedlægges som bilag ændringsforslag.

Udfærdiget i Frankfurt am Main, den 25. november 2008. Lucas D. PAPADEMOS Næstformand for ECB

(1) KOM (2008) 717 endelig/2.

(2) Forordning (EF) nr. 332/2002 af 18. februar 2002 om indførelse af en mekanisme for mellemfristet betalingsbalancestøtte til medlemsstaterne (EFT L 53 af 23.2.2002, s. 1).

(3) Mekanismen i henhold til forordning (EF) nr. 332/2002 erstattede mekanismen i henhold til Rådets forordning (EØF) nr. 1969/88 af 24. juni 1988 om indførelse af en enhedsmekanisme for mellemfristet betalingsbalancestøtte til medlemsstaterne (EFT L 178 af 8.7.1988, s. 1).

(4) Såfremt Rådet ville delegere beføjelsen til at hæve rammebeløbet til Kommissionen, ville Rådet skulle gøre dette i overensstemmelse med artikel 202 i traktaten. Når Rådet giver Kommissionen gennemførelsesbeføjelser kan Rådet ifølge Domstolens praksis kun stille krav vedrørende udførelsen af disse beføjelser, som på forhånd er fastsat i »udvalgs-afgørelsen« (Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen (EFT L 184 af 17.7.1999, s. 23), jf. sag 25/70 af 10. december 1970, Einfuhr- und Vorratsstelle für Getreide und Futtermittel/Köster (1970) Saml. s. 1161. Proceduren hvorefter Kommissionens beslutning træffes efter høring af Det Økonomiske og Finansielle Råd er ikke en af procedurerne i udvalgs-afgørelsen. Det er derfor ECB's opfattelse, at såfremt en sag indbringes for Domstolen om dette spørgsmål, ville det være yderst vanskeligt at forsvare legaliteten af en sådan delegering af beføjelser.

(5) Europa-Parlamentets lovgivningsmæssige beslutning af 20. november 2008 om forslag til Rådets forordning om ændring af forordning (EF) nr. 332/2002 om indførelse af en mekanisme for mellemfristet betalingsbalancestøtte til medlemsstaterne, P6_TA(2008)0560.